題臨賦軒
作者：朱松
朝代：宋

paragraphs: 蒼山圍岑寂，下有一水奔。
閉戶卧風雨，束蒿翳籬藩。
寥哉祇樹人，心遠忘世喧。
此身自蘧廬，長物餘此軒。
鳥語幽夢斷，香橫經帙翻。
未成借路行，自要窺潺湲。
遠師淵明意，不愧靈徹魂。
月度了無迹，風行偶成痕。
心境兩清妙，尺喙何由吞。
賦詩安所取，碧雲未足論。
何當拂朱絲，窈眇絃吾言。